b'\n_START_ARTICLE_\nSundene\n_START_PARAGRAPH_\nSundene er et sted ved Vrengensundet p\xc3\xa5 nordre del av Tj\xc3\xb8me i F\xc3\xa6rder kommune i Vestfold. Bebyggelsen ligger dels knyttet til sj\xc3\xb8en, dels til \xc3\x98stveien og Vestveien. Vrengenbrua forbinder Sundene p\xc3\xa5 Tj\xc3\xb8me med Kj\xc3\xb8pmannskj\xc3\xa6r p\xc3\xa5 N\xc3\xb8tter\xc3\xb8y. F\xc3\xb8r 1932 var det fergeforbindelse til N\xc3\xb8tter\xc3\xb8y fra Fergeodden p\xc3\xa5 Sundene. P\xc3\xa5 Fergeodden finnes Tj\xc3\xb8mes eneste dypvannskai. Stedet har v\xc3\xa6rt benyttet som anl\xc3\xb8pssted, blant annet for b\xc3\xa5trute mellom Arendal og Oslo midt p\xc3\xa5 1990-tallet._NEWLINE_En del av tettbebyggelsen langs Vrengensundet var oppf\xc3\xb8rt av tilflyttede svensker i siste halvdel av 1800-tallet. Sundenestranda ble derfor lenge kalt \xc2\xabLille Sverige\xc2\xbb._NEWLINE_P\xc3\xa5 Sundene er det i dag to marinaer som betjener sommergjestenes fritidsb\xc3\xa5ter._NEWLINE_I f\xc3\xb8rste halvdel av 1900-tallet var det p\xc3\xa5 stedet to dagligvarebutikker, bakeri og melkeutsalg. \xc2\xabBrokafeen\xc2\xbb var lenge et mye brukt m\xc3\xb8tested p\xc3\xa5 Sundene._NEWLINE_Tross tett bebyggelse er ikke Sundene regnet som et formelt tettsted av Statistisk sentralbyr\xc3\xa5. _NEWLINE_Stedsnavnet Sundene stammer fra navn p\xc3\xa5 matrikkelg\xc3\xa5rdene Nordre og S\xc3\xb8ndre Sundene. Nordre Sundene er delt i to bruk, som ligger p\xc3\xa5 hver sin side av en vik i Vrengensundet. V\xc3\xa5ningshuset p\xc3\xa5 \xc3\xb8stsiden, Strandg\xc3\xa5rden, er bygd p\xc3\xa5 1700-tallet, og midt p\xc3\xa5 1800-tallet ble Tj\xc3\xb8mes f\xc3\xb8rste landhandel etablert her. Huset er fredet etter lov om kulturminner, og eies av Norges Bank, og brukes som feriested for bankens personale. V\xc3\xa5ningshuset p\xc3\xa5 vestsiden er i sveitserstil, bygd midt p\xc3\xa5 1800-tallet; ogs\xc3\xa5 her ble det lenge drevet landhandel. _NEWLINE_Tj\xc3\xb8mlinger uttaler vanligvis stedsnavnet som sunnane.'